2. Nazionalisim, colonialisim,
conflit linguistic
Lis
concezions nazionalistis, che a cjatin un biel spieli te frase tant innomenade “l’Italia
è fatta, adesso bisogna fare gli italiani”, a àn simpri viodût te diference
linguistiche taliane no une ricjece, ma un difiet di mendâ, dislidrisant la
“malerba dialettale”: no stin po a fevelâ des lenghis minoritariis, viodudis
tant che il fum tai voi, un vanzum pericolôs lassât dai forescj che par tancj
secui a àn invadût e sotanât la sacre tiere taliane.
Cussì
si è inviade chê dinamiche di colonialisim linguistic che e je za stade descrite,
rivant a chel che si clame conflit linguistic.
Une
robe fondamentâl di dî e je che il conflit linguistic nol jere e nol è mai
necessari, nancje intune prospetive di “unificazion nazionâl”. Di fat in Italie
(come di altris bandis de Europe e dal mont) a son sucedudis dôs robis che al è
fondamentâl tignî distintis:
1)
si à cirût di slargjâ la cognossince e l’ûs de lenghe
taliane su dut il teritori dal stât e in dutis lis classis sociâls e in ducj i
ûs;
2)
si à cirût di fâ murî ducj chei altris idiomis (lenghis o
dialets) che si dopravin in Italie.
Al è
impuartant considerâ che lis dôs azions a son diviersis e che la prime no
compuartave par fuarce la seconde: se si ves metût in vore dome la prime si
varès vût il risultât di otignî une cognossince de lenghe taliane di bande di
ducj i citadins, intune situazion di bilinguisim cu la lôr lenghe locâl o cul
lôr dialet. Une situazions dal gjenar e je par esempli in Lussemburc, dulà che
la presince di lenghis fuartis tant che il francês e il todesc tal insegnament
e tal mont de comunicazion no menace in nissune maniere il lussemburghês; ma in
dut il mont a son tancj esemplis di popolazions che ancje deventant bilengâls
pal fat di vê imparât une lenghe uficiâl, no pierdin par nuie la lenghe locâl.
Alore
al è fals che la politiche linguistiche taliane cuintri di dialets e di lenghis
locâls e je stade un sacrifici necessari, in non de praticitât de comunicazion
tra personis che fevelant ognidun il lôr no varessin podût capîsi:
l’aprendiment dal talian nol compuartave in nissune maniere il scancelament dal
rest. Se chest scancelament nol presentave nissun vantaç pratic, al veve
finalitâts politichis nazionalistichis: nol bastave che i ducj i talians a
savessin fevelâ talian, al coventave puartâ indevant un gjenocidi linguistic e
culturâl par che a fossin ducj compagns, par che a fevelassin e a pensassin
ducj te stesse maniere, par ubidî e jessi sotanâts ducj te stesse maniere.
fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn fur_Latn fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn